text: Arbejdsulykker ramt skævt 
  05 september 2012 kl. 11.13
  Jyder og fynboer rammes af flere dødsulykker på jobbet end sjællændere
  Det viser en opgørelse, som Fagbladet 3F har lavet på baggrund af tal fra Arbejdstilsynet.
  52 mennesker mistede livet på jobbet i hovedstaden fra 2006 til 2011, mens der døde 88 i Syddanmark i samme periode. Der er også mange dødsulykker i Midtjylland. Det skriver Fagbladet 3F.
  
  Branchebestemt 
  Forklaringen på forskellen i antallet af dødsulykker skal findes i brancher. Det mener lektor Kirsten Jørgensen, som er ekspert i arbejdsulykker hos DTU.
  De farligste brancher i forhold til dødsulykker er transport, landsbrug og byggeri, siger hun.
  - Nogle af de brancher er mere udbredte i Jylland end på Sjælland. Der er meget mere transportkørsel i Jylland. Og der er mere landbrug i det vestjyske, siger Kirsten Jørgensen.
  
  88 dræbte 
  Antal dræbte fra 2006-2011:
  Region Syddanmark: 88
  Region Midtjylland: 82
  Region Hovedstaden: 52
  Region Sjælland: 40
  Region Nordjylland: 29
  Kilde: Arbejdstilsynet og Danmarks Statistik.
  